SAL kanselleer omstrede kontrakArgieffoto Ivan Herselman, direkteur van regsake by die Organisasie teen Belastingmisbruik (Outa), het gesê SAL se raad was aandadig in gedrag wat tot gevolg sou hê dat ŉ feitlik onbekende middelman, Daniel Mahlangu van BnP Capital, meer as R250 miljoen sou kry in ŉ hoogs onreëlmatige finansieringstenderooreenkoms. Die SAL se raad het glo nie na sy eie tesourie geluister nie en ingestem om BnP Capital ŉ tarief van R256 miljoen te betaal om die lugredery raad te gee oor hoe om sy R15 miljard skuld te herstruktureer en geld in te samel. Daar was glo geen tender vir die kontrak nie. Herselman het gesê Outa het Donderdagmiddag hofdokumente op die SAL beteken waarna die lugredery in die publiek bevestig het die dat BnP Capital se dienste beëindig sal word. Volgens Herselman het hul ondersoek na die saak verder aan die lig gebring dat die SAL se gesamentlike ondernemingsvennoot, Inline Trading 10, die Raad op Finansiële Dienste (RFD)-nommer van ŉ ander maatskappy in die boddokumente bedrieglik gebruik het. Outa het ook bekend gemaak dat BnP Capital se RFD-lisensie vroeër opgeskort is. “Ons gaan SAL se tussentydse hoof finansiële beampte, Phumeza Nhantsi, en die hoof van SAL se oudit- en risikokomitee, Yahke Kwinana, by die Suid-Afrikaanse Instituut vir Geoktrooieerde Rekenmeesters aangee en sal strafregtelike klagte teen Daniel Mahlangu en die direkteure van Inline Trading 10 aanhangig maak,” het Herselman gesê.